לא לציטוט. דברים הנאמרים לעיתונאי, ושאומרם אינו מעוניין שיתפרסמו בשמו או שיתפרסמו בכלל. מאנגלית: Off the Record (מחוץ לרשומות)
קיים לפעמים בלבול בין המושגים "לא לציטוט", "לא לייחוס", וביטוי העגה "אוף דה רקורד". "לא לציטוט" פירושו שאין לפרסם את דברי המקור, "לא לייחוס" פירושו שניתן לפרסמם, אולם בלי לייחס אותם אל המקור. הביטוי "אוף דה רקורד" מתפרש בדרך כלל כ"לא לציטוט", בהתאם לפירושו באנגלית. המינוח באנגלית ל"לא לייחוס" הוא "Unattributable". יש הסוברים כי מקור הביטוי הוא אנגלי: "במשרד המרשם המלכותי באנגליה, מעין מחלקת היסטוריה רשמית. לא להניח לדבר מה להירשם, פירושו היה למנוע פומביות מאירוע מסויים" ("עיתונות זה לא מקצוע", הגר אנוש, הוצאת סינקורד 1985). מילונים אמריקאיים טוענים כי מקור הביטוי בעגה המשפטית האמריקאית, ועיתונאים החלו להשתמש בו בשנות השלושים של המאה העשרים. לפי הסבר זה, ה"רקורד" אינו רשומה מלכותית אלא רשומה משפטית, ומתייחסת למחיקת עדות מרשומות בית המשפט בשל היותה לא ראויה או לא רלוונטית. באנגלית קיימים מושגים נוספים, משלימים למושג "אוף דה רקורד", אולם הם לא נהוגים בעברית. מושגים משלימים באנגלית הם: "On the Record", הצהרה פומבית, לציטוט; "Just for the record", ביטוי מקדים לאמירה, לצורך הבהרה והדגשה.